И напэ емыплъыжу лъэбакъуэ зымыча
ТхакIуэ цIэрыIуэ, драматург щэджащэ, щIэныгъэлI IутIыж Борис къыщалъхуа махуэщ
Зи гуащIэм утепсэлъыхькIэ пхуэмыух, пщIэуэ хуэпщIымрэ зэрыбгъэлъапIэмрэ къилэжьым ефэгъуэкI зэпыт IутIыж Борис псэужамэ, нобэ илъэс 73-рэ ирикъунут.
IутIыж Борис ФIыуэ тцIыхуа, лэжьапIэми зэIущIэ зэхуэмыдэхэми куэдрэ дызыщрихьэлIэу щыта Борис и тхыгъэхэр зэрыгъуэзэджэми, и адыгэбзэр зэрышэрыуэми, унэтIыныгъэ IэджэкIэ и зэфIэкIыр зэрыинми куэдым и гугъу ящIащ, и цIыху щIыкIэми тепсэлъыхьащ. ЗэкIэ и тхыгъэхэм хуэфащэ гулъытэ ягъуэтауэ, зэпкърахауэ, щIэныгъэ лэжьыгъэхэр траухуауэ пхужыIэнукъым, атIэми ахэр псалъэ лей хуэмыныкъуэщ.
ИщхьэкIэ зи гугъу сщIа къалэнхэр къызэрыгуэкI журналист сэ пщэрылъ зыщысщIыжынкъым, ауэ жызмыIэн слъэкIынукъым узыфIэзыгъэлIыкI лIы Iущу Борис зэрыщытар. АпхуэдизкIэ угъурлыфэт, теплъафIэти, жыпIэнуракъэ, уитхьэкъурт, псалъэу къыжьэдэкIым мыхьэнэ ящIэлъти, цIыхухэм япхъуатэрт.
Дунейм зэрехыжрэ мы мазэм и кIэм илъэситху хъунуми, Борис нэгум къыщIэнащ, цIыхупсэхэм къыхэнащ, и тхыгъэхэр лъэпкъым и хъугъуэфIыгъуэ хъуащ.
ЦIыху уардэ, лъэпкъылI телъыджэ
Адыгэм ди мащIэкъым лъэпкъым и цIыхукIэ зэджэхэр. Абыхэм я гъащIэр къанэ щымыIэу щхьэузыхь хуащI лъахэм, къыдалъхуахэм, лъэпкъ къызыхэкIам. ЦIыхуищэм апхуэдэу зы къащыхэмыкIыр нэхъыбэщ.
Апхуэдэ цIыхуу щытащ адыгэм и мызакъуэу, нэгъуэщI лъэпкъ куэдми зи Iуэху еплъыкIэр, зи псалъэ Iущхэр ящIэ, зэчиишхуэ зыбгъэдэлъа IутIыж Борис. ЦIыхуипщIым яхурикъун IэщIагъэ, щIэныгъэ, акъыл, зэфIэкI иIащ абы. Си гум къыщIитхъыу стхын хуей мэхъу Борис щхьэкIэ «щыIащ» псалъэр. Пэжщ, а цIыху зэчиифIэм и IэдакъэщIэкIхэр иджыри куэдрэ, къыхуэщхьэпэнущ зыхуэлэжьа, зэфIэкIыу иIэр зрихьэлIа адыгэ лъэпкъым. Сэ иджыпсту къалэну зыхуэзгъэувыжыркъым Борис хузэфIэкIахэм сытепсэлъыхьыну, атIэ абы теухуа си гукъэкIыжхэмкIэ щIэджыкIакIуэхэм садэгуэшэну арат.
Борис езыр сымыцIыхуу и IэдакъэщIэкIхэм сарихьэлIат Къэбэрдей-Балъкъэр къэрал университетым сыщыщIэсам щыгъуэ. Сызэреджэр заочнэути, сессиехэм сыщыкIуэкIэ слъагъурт ди япэ ит курсым щыщ студентхэр зэрызехьэу кIэлындорым тету. Борис абыхэм яхэту къыщысщIар нэхъ иужьыIуэкIэщ. Борис и гупым къыдагъэкIа блын газетым сфIэгъэщIэгъуэну мызэ-мытIэу сыбгъэдэтат. Абы ит усэхэмрэ сурэт IэрыщIхэмрэ удамыхьэхынкIэ Iэмал иIэтэкъым. ЕтIуанэ курсым щIэсми арат ар студент псоми щацIыхум. СощIэж ди курсым щIэс зы хъыджэбз егуэкIуауэ зэрыщытар. Пэжу, Борис уигу иримыхьынкIэ Iэмал имыIэу щIалэ дахэшхуэт, бжьыфIэт икIи лъагъугъуафIэт. Ар зэи и закъуэу плъагъунутэкъым, сытым щыгъуи зы гуп къепщIауэ гуфIэжу абыхэм яхэтт.
Абы и гъащIэм сыкIэлъыплъ зэпыту, и лэжьыгъэм, и IуэхущIафэхэм, и IэдакъэщIэкIхэм щыгъуазэ зэрызысщIыным яужь ситу щытащ. Хуабжьу сигу ирихьырт абы итххэр, псом хуэмыдэу абы и сонетхэр сфIэфIт, дэнэ сыщрихьэлIэми сызыIэпишауэ седжэрт. ЗэIущIэ Iэджэм хэту слъэгъуащ Борис, сыдихьэхауэ, и гупсысэхэр сфIэгъэщIэгъуэну седэIуащ и къэпсэлъэныгъэхэм. Ар нэIуасэ зыхуэхъу псори итхьэкъурт и губзыгъагъэмкIэ, и хьэл дахэмкIэ, и псалъэ шэрыуэхэмкIэ.
Ауэ сэ Борис фIы дыдэу къыщысцIыхуар, сепсэлъэну къыщысхуихуар «Iуащхьэмахуэ» журналым редактор нэхъыщхьэу щыщыIарщ. Сэ Къэбэрдей-Балъкъэр къэрал университетыр къэзухауэ адыгэбзэмрэ литературэмрэ школым щезгъэджырт. Газетхэм куэд щIауэ сытхэрт. Усэми рассказми зыкъом стхыри згъэтIылъауэ, зыгуэрым езгъэлъагъун дзыхь сымыщIу сиIэт. Сытогушхуэри, «Iуащхьэмахуэм» изогъэхь языхэз. Къытрадзэным зикI сыщымыгугъыщэурэ, зэман гуэр дэкIауэ журналыр къысхуокIуэ (сэ ар зэпымыууэ къызогъэхь). Сеплъмэ, си рассказыр тетщ. Сэ абы хуабжьу сыщыгуфIыкIащ икIи сигъэгушхуащ. Апхуэдэ гулъытэ япэм згъуэтамэ, зыгуэрхэр зэрысхузэфIэкIынур си фIэщ хъунтэкъэ?!
Сытогушхуэри, махуэ гуэрым Борис и деж редакцэм сыщIохьэ, си тхыгъэ сохьри. Сэ ар гуапэу къысIущIащ, сригъэблагъэри къысщIэупщIащ. ФIыщIэ хуэсщIащ, си тхыгъэм гугъу зэрызыдригъэхьам щхьэкIэ. Ар апхуэдизкIэ цIыху гъэсат, щэныфIэт, нэмыс лъагэ хэлъти, си щытхъур фIэкуэдыIуэ хъури, псалъэмакъыр занщIэу си дежкIэ къриIуэнтIэкIыжащ.
— Иджыри уиIэ птхаIауэ? Щхьэ алъандэрэ укъэмытхарэ, укъэмыкIуарэ?
Сэ Борис жесIащ сызэрычэнджэщар, сызыхуэмыарэзыжурэ тхыгъэм сызэрелэжьыр, тездзэнуи сызэрытемыгушхуэр.
— Иджыри къатхэ уэ. Дагъуэ гуэрхэр иIэми, дэ зэдгъэпэщыжынщ, абы щхьэкIэ къыумыгъанэ. Сэ сызэреплъымкIэ, утхэфынущ, тегушхуэн хуейуэ аркъудейщ.
А псалъэхэм дамэ къыстрагъэкIат, сагъэгушхуат. Апхуэдэ псалъэт куэд щIауэ сызыпэплъэр. Абы иужькIэ нэхъ тегушхуауэ си рассказхэр езгъэхьу щIэздзащ, икIи стхахэм ящыщу 8-р журналым и напэкIуэцIхэм дунейм къыщытехьащ. Борис нэмыщI, ахэр къызэрызэхъулIамкIэ фIыщIэ яхуэфащэщ Елгъэр Кашифрэ Къагъырмэс Борисри. Абыхэм гугъу зыдрагъэхьащ си Iэрытххэм, зыхуей хуагъазэри къытрадзащ. Иджы, си ныбжьыр илъэс 70-м фIэкIами, си гур тхэным къыхуэушы-жащ, зыгуэрхэри сотх. Зы илъэс 20 и пэкIэ Борис срихьэлIауэ щытамэ, хэт ищIэрэ тхылъ гуэрхэри къысхудэгъэкIыну къыщIэкIынт, си гугъэр иджыри хэзмыхыжами. Сэ дунейм сытетыху Борис и теплъэ уардэр, и пса- лъэ Iущхэр, и гушыIэкIэ дахэр си гум илъынущ.
ДЭЦЫРХЪУЕЙ Мусэрбий.
Новэ Хьэмидей къуажэ
IутIыж Борис
Ар си гум щопсэу
ПщIэшхуэ зыхуэсщI си ныбжьэгъуфI IутIыж Борис Къуней и къуэр дунейм зэрехыжам и хъыбар гуауэр сэ республикэм симысу зэхэсхат икIи ар хуабжьу си жагъуэ хъуат. Си щхьэм упщIэ Iэджэ, зэи жэуап зыпхуемытынухэр щызэблэжырт.
Шэч къытесхьэркъым Борис зыцIыхуа псоми абы пщIэ хуащIу зэрыщытам, и IуэхуфI Iэджэхэм папщIэ. Си щхьэкIэ згъэлъапIэрт абы и цIыху щIыкIэр, гъэсэныгъэрэ шыIэу хэлъыр, щIэныгъэшхуэ зэрыбгъэдэлъыр, и лъэпкъыр егъэлеяуэ фIыуэ зэрилъагъур. Зи псалъэр быдэ, зи жыIэр захуэ цIыху Iущт ар. ЦIыхухэм (ар и унагъуэм щIэсхэр, и ныбжьэгъухэр ирехъу, и лэжьэгъухэрауи щрети) пэжкIэ ябгъэдэтт, жэуаплыныгъэ хэлърэ захуагъэ якIэлъызэрихьэу.
Гугъущ си дежкIэ Борис блэкIа зэманым иту сытепсэлъыхьыну. Ар си гум щопсэу икIи абы илъынущ си псэр пытыху. Иджыпсту сытопсэлъыхьри, псэууэ си нэгу къыщIохьэ, и лъэщапIэм дыщызэпсалъэ хуэдэуи къысщохъу. И IэрыкIхэм я телъыджагъэр, и зэчийм и инагъыр жесIэну сыхуейщ си ныбжьэгъужьым. ЦIыхубэ тхакIуэ, усакIуэ гъуэзэджэ, драматург икIи сурэтыщI, пхъэм елэжь IэпщIэлъапщIэ, пкIыгъэ лэжьыгъэ гъэщIэгъуэнхэр зи IэрыкI цIыху телъыджэр сызэриныбжьэгъуам сропагэ, щэ бжыгъэкIэ къэббжыну дызэрызэпсэлъылIам, апхуэдизрэ щIакхъуэ Iыхьэ зэрызэдэтшхам сегъэин. ЖыпIэнуракъэ, IутIыжым зызрипщыт Iуэхур кIуатэрт, псынщIэ дыдэуи ехъулIэныгъэ иIэ хъурт. Апхуэдиз лъэныкъуэкIэ талант зиIэ цIыху ди республикэм ису си фIэщ хъуркъым, ди жагъуэ зэрыхъунщи, щIэх дыдэ къэунэхунуи си гугъэкъым.
Ауэ Борис цIыхубэм и пщIэр къэлэжьыным зэрыхуэкIуа гъуэгур кIыхьу икIи быркъуэшыркъуэу щытащ. И студент гъащIэм и пэ итащ IэфI зыхэмылъа, мэжэщIалIагъэкIэ гъэнщIа сабиигъуэр. ЦIыкIу дыдэу щIидзащ колхоз губгъуэм щылэжьэн, е 6-нэ классым щIэсу арат мэкъу еуэ балигъхэм я сатырым щыхэувам. ИлъэсищкIэ дзэм къулыкъу щищIэу къэрал университетым щIэтIысхьа иужьи тыншакъым. Жьы хъуа и адэ-анэр къыдэIэпыкъун хуейуэ зэи закъригъэщIакъым. ФIы дыдэу еджэрти, стипендие хъарзынэ къратырт, ар щримыкъум и деж зэныбжьэгъухэр дызэгъусэу гъущI гъуэгу вокзалым дыщылажьэрт, вагон дунэщIырт. НэгъуэщI хэкIыпIэ щыIэтэкъым.
Абы щыгъуэми ар тхьэусыхэу зэи зэхэпхынутэкъым. Уеблэмэ и творческэ зэфIэкIхэр зыр зым кIэлъыкIуэу къызыкъуихырт. Куэдым ящIэркъым Борис «Нартхэр» ансамблым хэту, адыгэ уэрэдыжьхэр жиIэу зэрыщытар. Сыт хуэдэу макъ дахэ иIэт абы?!
А зэманырщ драматургием щыдихьэхар, сыту жыпIэмэ гупым и театрализованнэ теплъэгъуэхэмрэ и концертхэмрэ я сценарийхэр зыгъэхьэзырыр IутIыж Борист. Сурэт зэрищIыр-щэ?! Сыт хуэдэ блын газетхэр, и IэдакъэщIэкI сурэтхэмкIэ игъэщIэрэщIауэ, ищIрэт абы! Факультет кIэлындорым газетыр зэрыщыфIадзэу, абы цIыхухэр епщIырт. ЩIафIэгъэщIэгъуэныр гурыIуэгъуэт: шаржхэм къыщыгъэлъэгъуар студентхэм я закъуэтэкъым, егъэджакIуэхэми абыхэм зыкъыщацIыхужырт. Псори дэзыхьэхыр пIаскIуэ лъэпкъи, гум ежэлIэни абыхэм зэрахэмытырт, къыпыгуфIыкIрэ ар зыщIам и зэфIэкIыр ягъэщIагъуэ мыхъумэ. Борис и «лIыхъужьхэр» нэгъуэщIуи къигъэлъэгъуэфыну си фIэщ хъуртэкъым. Зэманыр нэгъуэщIт — цIыхухэр зыхуэгуапэт, сурэтхэр зыщI щIалэри студентыгъэр къыщыпкIыу зыхэплъагъуэт.
Нартыху, хадэхэкI, пхъэщхьэмыщхьэ зыщIыдагъэкъуэжыну губгъуэм дашэу щытащ дыщыстудентым. Абы щыгъуэм си адыгэ ныбжьэгъухэм сагъэщIэну хэтт адыгэбзэр икIи си гум илъыр къэсIуэтэфын къысщыхъуу зы зэман сыхъуат. АрщхьэкIэ еджапIэр къэдухри, сызэпсэлъэн сызэримыIэм къыхэкIыу, зэзгъэщIа мащIэри сIэщIэхужащ. Ар щIыжысIэращи, нобэр къыздэсым сыхущIогъуэж адыгэбзэр зэрызэзмыгъэщIам, Борис и пьесэхэмрэ усэхэмрэ езым зэритха бзэмкIэ седжэну Iэмал сызэримыIэм къыхэкIыу.
Къысхуэнэжыр Борис и тхыгъэхэм щытхъупсыр къезыгъэжэх Нало Заур щэхуу сефыгъуэнырт:
«Нэхъ бзэ къулей дыдэрэ адыгэбзэ дахэрэ зыIурылъыр хэт?
— IутIыж Борисщ.
— Нэхъ дахэ дыдэу и гупсысэр адыгэбзэкIэ къэзыIуэтэфыр хэт?
— IутIыж Борисщ.
— Апхуэдэу адыгэбзэр бгъэбзэрэбзэн щхьэкIэ сыт узыхуейр?
— Гупсысэ куукIэ псыхьа щхьэ губзыгъэ».
Адыгэбзэмрэ литературэмрэ гъуэзэджэу хэзыщIыкIыу щыта Заур зытепсэлъыхьар нэсу зыхэсщIэфынукъым сэ. Ауэ, сымыадыгэми, гушхуэныгъэрэ пагагъэрэ къыпхэзылъхьэ дахагъэр солъагъуф икIи къызгуроIуэ. И лъэпкъэгъухэм нэхърэ мынэхъыбэмэ, мынэхъ мащIэу сэ сагъэгуфIэ сурэтыщI-юмористым ищIа дэтхэнэ зы IэдакъэщIэкIми. Зи лъабжьэхэр щIым хыхьэ цIыхущхьэр къызэгъэлъагъуэ и лэжьыгъэм мыхьэнэуэ иIэмрэ абы хэгъэпщкIуа гупсысэмрэ адыгэхэм нэхърэ нэхъыфIу къызгурыIуэуи къызолъытэ.
Зэритха бзэмкIэ и сонетхэм сыкъемыджэфми, IутIыж Борис и пьесэхэм къытращIыкIа спектаклхэм сфIэфIу сыкIуэрт, гупсэхугъуи къызатырт.
…1994 гъэм и мазае мазэр щIыIэ дыдэт. Зыкъэзумысыжынщи, IутIыж Борис и бенефисыр щекIуэкIыну Профсоюзхэм щэнхабзэмкIэ я унэм сынэсыху, егъэлеяуэ щIыIэм сисат. АрщхьэкIэ пшыхьыр зэрыщIидзэу, гугъуехьу хъуар зэуэзэпсэу кIуэдыжащ. Артист гъуэзэджэхэу ТIыхъужь Алий, Къаздэхъу СулътIан, ЖьакIэмыхъу КIунэ, Мэшыкъуэ Феня, Къуныжь Алим сымэ Борис и IэдакъэщIэкIыу къызэджэхэр зэдзэкIакIуэ сыхуэмейуэ къызгурыIуэрт, сигури хагъахъуэрт. Борис и лъэпкъэгъухэм я гъусэу зэманыр зэрыкIуар сымыщIэу сыщIэсат а зэIущIэм. Си гуапэщ цIыхум и гукъыдэжыр си ныбжьэгъужьым и гуащIэм къыгуэхыпIэ имыIэу епхауэ зэрыщытар.
Гу лъытапхъэщ и гъащIэм щыщу илъэс 22-м щIэныгъэлI IутIыжыр ТхыдэмкIэ, филологиемрэ экономикэмкIэ Къэбэрдей-Балъкъэр щIэныгъэ къэхутакIуэ институтым (иджы Гуманитар къэхутэныгъэхэмкIэ институтым) зэрыщылэжьам. Ар яхэтащ шэрджэсыбзэм и синоним, фразеологие псалъалъэхэр зэхэзыгъэувахэм. Филологие щIэныгъэхэм я кандидатщ. Абы и къалэмыпэм къыщIэкIащ пьесэу 20-м, тхылъу 10-м щIигъу. 1991 гъэм щыщIэдзауэ 2008 гъэм дунейм ехыжыху, «Iуащхьэмахуэ» журналым и редактор нэхъыщхьэу щытащ. Борис къыфIащат «УФ-м щэнхабзэмкIэ щIыхь зиIэ и лэжьакIуэ» цIэ лъапIэр.
Борис и щыпкъагъэр и IуэхущIафэ псоми къыхэщырт, литературэри арат. И ехъулIэныгъэхэмкIэ зэи зыхиIэтыкIыртэкъым абы, адыгэ литературэм и щыIэкIэм теухуауэ и еплъыкIэр къыщигъэлъагъуэкIи зэпIэзэрытт. «Адрей литературэщIэхэм хуэдэ дыдэу дыдейри къызэрыгуэкIщ, езым и фIыпIи и щыщIэныгъи иIэжу. НэхъыкIэкъым; ди жагъуэ зэрыхъунщи, икIи нэхъыфIкъым», — жиIэрт абы.
— Гуэныхь къэсхьыну сыхуейкъым, ауэ сэ шэч сощI ди литературэм хэт тхыгъэхэм ящыщ зыбжанэ и щхьэ хущытыж IэдакъэщIэкI мыхъуу, урысыбзэкIэ зэрадзэкIыным, апхуэдэ щIыкIэкIэ натхысыжыным траухуауэ, — щыжиIэгъащ Борис «КБП» газетым иритауэ щыта интервьюм (1998 гъэм мазаем и 7-м къыдэкIа 7-нэ номерым). — ИкIи ящIырт апхуэдэу. А тхыгъэхэмкIэ литературоведхэм ди литературэ псом и фIагъыр къалъытэрт, ипэ щIыкIэ зэрытха бзэр IэщIыб хъурти… И курыхыр къэттIэщIыфу дыщытын хуейщ, гъащIэм и зэхэлъыкIэр художественнэ IэмалхэмкIэ къэгъэлъэгъуэным зедгъэсапхъэщ. Ттхын хуейр Iейракъым (ар дэрыншами ялъагъунущ), атIэ ар къэзышэрщ, образнэу, цIыхухэм я фIэщ хъууэ ар къэдгъэлъэгъуэн хуейщ. ХэIэтыкIыIуауэ къыпщыхъуу, зыгуэр згъэIущыж хуэдэу IункIэ мэхъу си псалъэхэр, ауэ Алыхьым сыкъелъагъу, жысIахэр, псом япэу, си щхьэм зэрыхуэгъэзар.
ГупсысакIуэм зэпилъытырт зэманри езым и лэжьыгъэри, дэтхэнэ творческэ цIыхуми республикэм, и лъэпкъым щхьэкIэ ищIапхъэри. ЦIыху психологиер литераторхэм нэхъ зэраунэтIыфыр къилъытэрти, зи редактор журналым и къалэныр зыхилъагъуэм щхьэкIэ жиIэрт:
— Дэ дыбгъэкъуэншэфынущ тхыгъэ къарууншэ зыфIэпщ хъуну гуэрхэр къызэрытеддзэмкIэ. Ауэ зэи къэхъуакъым литературэм хэувэну къэзылэжь лэжьыгъэ лъэныкъуэ щедгъэза. Си гугъэмкIэ ар захуагъэщ. Дэ дгъэлъэгъуэн хуейщ ди литературэм и лъэныкъуэ псори, хэт сыт хуэдиз и уасэми къэлъытэныр зэманым, критикхэм, литераторхэм я къалэнщ. «Сигу ирихь-иримыхьым» тещIыхьауэ тхыгъэхэр къыхэхыныр редакторхэм зызыщадзеин хуей Iуэхуу си гугъэщ.
Сытыт Борис и хъуэпсапIэр? «Нартхэм я дыгъэ» и драмэ поэмэр ягъэувауэ театрым и утыкум щилъагъунырт. Дунейм ехыжыным илъэсищ фIэкIа имыIэжу «КБП»-м иритауэ къытрамыдза интервьюм IутIыжым щыжиIат: «Щхьэщытхъуу сакъыщыхъункIэ мэхъу, ауэ зэгуэр а пьесэр ягъэув хъумэ, цIыхухэм къагурыIуэнущ ар илъэс 25-кIэ щылъын зэрыхуэмеяр». Апхуэдэуи щIэхъуэпсырт ди къэралым и къалащхьэ театрхэм «Эдип» спектаклыр щагъэлъэгъуэным. «Фи фIэщ зэрыхъун, ар абы хуэфащэт», — къыддэгуашэрт Борис.
Пьесэ куэд иIэщ IутIыж Борис, абыхэм ящыщу, езым зэрыжиIэу щытамкIэ, я нэхъыбэм сценэм щагъэлъэгъуэн пщIэр къалъысакъым. Си лэжьэгъуу щыта ГъуаплъащIэ Заудин дэгъуэу гу зэрылъитауэ щытащи, абыхэм гъащIэ езытыфыну режиссерхэмрэ актерхэмрэ иджыри къалъхуагъэнкъым. АтIэми абыхэм къыщыгъэлъэгъуа лIыхъужьхэм я дуней тетыкIэм, я цIыху щIыкIэм, Борис абыхэм яхилъхьа лIыгъэмрэ хахуагъэмрэ адыгэм къыхэкIахэр зыIэпашэ, нэгъуэщI лъэпкъым щыщхэми яфIэгъэщIэгъуэнынущ.
Зэи сщыгъупщэжынкъым Борис и гуащIэм дихьэх зыгуэр си деж къэпсэлъауэ зэрыщытар. «Тыргъэтауэ» спектаклым хуэстха рецензэр зэрыцIыкIур къысхуимыгъэгъуфу къызжиIат: «Апхуэдэу напэншэу ухущыт хъунукъым драматург зэчиифIэ IутIыж Борис. Езы Шортэн Аскэрбий адыгэ Шекспиру къилъытэрт ар! Уэ тхэн щIэзыдзагъащIэм къилэжь пщIэщ абы хуэпщIар. Сэ схузэфIэкIамэ, псэуныгъэ Iуэхум пыщIа гугъуехь псори щхьэщысхынти, адыгэ лъэпкъым папщIэ, абы и щэнхабзэм щхьэкIэ хуэщIэну псори езгъэлэжьынт…»
Борис и творчествэр зи гум дыхьэ, абы пщIэшхуэ хуэзыщI цIыхум (зыкъызигъэцIыхуатэкъым) сыщылажьэ «КБП» газетым хуэгъэзауэ къызжиIар зыкIи си жагъуэ хъуатэкъым. Уеблэмэ, апхуэдэ щIыкIэкIэми, щхьэщэ зыхуэпщIыну зыхуэфащэ (икIи мызэ-мытIэу зыхуэсщIа) си ныбжьэгъуфIым и зэфIэкIыр къызэрилъытэр къызэрызигъэщIар си гуапэт.
Борис здэкIуа дунейм ди макъхэр щызэхихмэ, жесIэну сыхуейщ а цIыху гуащIафIэм ди гум илъыну къызэрилэжьар.
ТЕППЕЕВ Азрэт,
КъБР-м щIыхь зиIэ и журналист.
